Ontevredenheid oor 'skokkende' voordele vir raadslede | Maroela Media
Die Suid-Afrikaanse Munisipale Werkersunie (Samwu) het uitgevaar teen 'n voorstel van die Suid-Afrikaanse Vereniging vir Plaaslike Regerings (Salga) dat die voordele van burgemeesters en raadslede aansienlik verbeter moet word.
The Star het Donderdag berig 'n omsendbrief wat Salga verlede weke bekendgestel het, dui aan dat raadslede, speakers en burgemeesters volgens dié voorstel 'n R3 400-selfoontoelaag sal ontvang, asook 'n verdere R300 se data per maand, beter behuisingsvoordele en lyfwagte.
Die voordele, wat tot 1 Julie 2017 terugdateer sal word, is deur Des van Rooyen, die minister van samewerkende regering en tradisionele sake, in die staatskoerant gepubliseer.
Simon Mathe, Samwu se algemene sekretaris, het in 'n verklaring gesê hierdie voordele is "skokkend" gegewe die feit dat onbeperkte selfoonkontrakte (wat data en onbeperkte oproepe insluit) minder as R2 000 kos. Mathe het gesê dat hierdie voordele dus eintlik ten doel het om raadslede se salarisse te verhoog aangesien hulle nooit op oproepe van gemeenskapslede reageer nie.
"Munisipale werkers moet die werkgewer subsidieer deur hul eie selfone te gebruik wanneer hulle hul pligte uitvoer. Hierdie is die mense wat moet seker maak dat Suid-Afrikaners dienste ontvang, maar hulle word nie eens van behoorlike persoonlike beskermingstoerusting voorsien sodat hulle hul pligte kan uitvoer nie," het hy gesê.
"Die skokkendste onthulling van hierdie voorstel is dat burgemeesters, raadslede, speakers en hul adjunkte outomaties sal kwalifiseer om lyfwagte te kry sonder dat enige risiko-assessering gedoen word. Dit is 'n blatante misbruik van hulpbronne wat andersins gebruik kon word vir dienslewering en beter vergoeding vir munisipale werkers.
"Hierdie voorsiening is ook oop vir misbruik deur rade aangesien daar nie 'n maksimum aantal lyfwagte vasgestel word nie, gegewe die voorval by die Mogalakwena Plaaslike Munisipaliteit waar 20 lyfwagte vir een individu toegeken is."
Die omsendbrief het ook getoon dat burgemeesters gratis akkommodasie ten koste van belastingbetalers sal geniet, terwyl raadslede 'n behuisingstoelaag van meer as R6 500 sal ontvang.
Raadslede sal verder R1 024 per dag betaal word vir elke sitting van die distriksmunisipale rade bykomend tot hul maandelikse salarisse. Mathe het gesê 'n toelaag vir hierdie sittings is nie logies nie en sal die indruk skep dat munisipaliteite soos maatskappyrade is waar individue betaal word om raadsvergaderings by te woon.
"Ons sien hierdie voordele as 'n vermorsing van hulpbronne en doen daarom 'n beroep op rade om in die belang van gemeenskappe dit nié te implementeer nie. Inteendeel, hierdie voorstel moet teruggetrek word deur die owerheid wat dit in die eerste plek in die staatskoerant geplaas het," het hy gesê.
Hy het gesê ter voorbereiding van die tweede ronde van onderhandelinge sal Samwu Salga daaraan herinner dat hierdie voordele 'n aanduiding aan munisipale werkers is dat "armoede" as 'n verskoning nie meer aanvaarbaar is nie.
"Deur hierdie voordele aan raadslede beskikbaar te stel, het munisipale werkers nou tot die gevolgtrekking gekom dat daar inderdaad geld is om te voldoen aan die eise wat hulle gestel het," het Mathe gesê.
Samwu en Salga sal einde Januarie vir hul volgende ronde van onderhandelinge vergader. Samwu eis 'n 15%-salarisverhoging en wil vanaf Julie 2018 'n nuwe minimumloon van R10 000 per maand hê.
wel wel dit gaat lekker in die land onthou net een ding dit is belasting betaler se geld wat gemors word ons kan dalk begin om nie meer betaal nie en wat dan
Botomless pit….waar daar net geld met emmers ingegooi word…..
Hel die Des is 'n slim man as dit kom by somme. Waar dink die man waar moet die geld van daan kom. Stadsrade kan nie eens hulle water en krag rekeninge betaal nie. Kan nie glo so man in ' n pos waar jy iemand met vaardigheid benodig. Dink net wat se gemors sou gebeur het as hy sou aanbly as min van fin. Hierdie stuur af om nog meer wan betaling.
Absolute klap in die gesig van elke belastingbetaler (en armes)! Lyfwagte? Vir wat? Waarvoor is hulle bang? Hulle eie mense… Ja, so ry die trein, so ry die trein: die Suid Afrikaanse soustrein!
Belaglik ,hulle word reeds goed betaal vir wat hulle doen spandeer die geld om opgraderings te doen aan die infrastruktuur en die water probleem aan te spreek voor almal met n wes kaap probleem sit dan praat ons nie eers van veiligheids voorkoming bou van groter tronke ,hospitale ,skole ens nie .nee nee nee.